Kulħadd iħossu sodisfatt meta bħal nhar il-Ġimgħa toħroġ l-aħbar li Malta reġa' kellha l-ikbar tkabbir ekonomiku fl-Unjoni Ewropea. Kulħadd – forsi bl-eċċezzjoni ta' xi wħud fl-Oppożizzjoni –jieħu gost li qed jinħoloq il-ġid u li dan il-ġid issa jista' jinfirex iktar fis-soċjetà. Iżda dan ma jiġix waħdu, għax tliet snin ilu l-pajjiż ma kienx għaddej bl-istess ritmu. Huwa minnu li l-ekonomija ma kinitx sejra ħażin daqs xi oħrajn fl-Ewropa wara r-riċessjoni, iżda, fl-istess ħin, lanqas kienet l-ewwel bi tkabbir li huwa l-aqwa ta' kull żmien. Issa kif wasalna għal dan kollu? Wasalna għax il-Prim Ministru u l-Gvern ma ddejqux jieħdu d-deċiżjonijiet. Ma' kull deċiżjoni se ssib min jilmenta minn xi aspett. Ftit huma dawk l-inizjattivi li jistgħu jolqtu tajjeb lil kulħadd mingħajr eċċezzjonijiet. Peró, il-Gvern kien determinat li jiddeċiedi. Dejjem imnebbaħ mill-ġid tal-ħafna u mhux tal-ftit, mill-ħtiġijiet tal-pajjiż u mhux ta' xi individwu jew tnejn. Jekk insemmu l-investiment ta' €200 miljun fil-qasam tas-saħħa rajna lil min staqsa l-mistoqsijiet u lil min ipprova jfixkel. Il-Gvern fiehem, ikkonsulta, iżda aġixxa biex illum qed naraw ix-xogħol javvanza u l-pjan jibda jieħu l-ħajja. Jekk kienet l-Università Amerikana, l-istess: il-Gvern sema', iżda ddeċieda, biex illum tmur Bormla u r-restawr ta' Baċir Nru 1 huwa x-xhieda, l-eżempju, tal-ġid li se jinħoloq. Kien hemm deċiżjonijiet li setgħu weġġgħu u, għax seta' sar hekk, kien hemm min ipprova jrewwaħ kemm jiflaħ biex jieħu kapital politiku. Bħall-attakk fuq l-abbuż mill-benefiċċji soċjali; bil-Gvern ċar li ħadd ma jabbuża mit-taxxi tan-nies u l-Oppożizzjoni li ppruvat tirkeb fuq id-dwejjaq ta' wħud għal xi vot jew tnejn. Il-Gvern iddeċieda biex illum għandna rekord ta' nies fid-dinja tax-xogħol u inqas faqar, għax il-Gvern ma beżax jiddeċiedi u kien l-ewwel wieħed li offra l-ħarsien tat-tfal b'xejn għal kull min jaħdem u, għax ma beżax jiddeċiedi, deher ir-riżultat b'mijiet ta' nisa jidħlu fid-dinja tax-xogħol. Għax il-Gvern ma jibżax, ħolom ukoll. Ħolom li jibdel dak li kien destinat li jfalli u rnexxielu, bl-Enemalta l-ikbar eżempju li minn kumpanija se tfalli nbidlet għal waħda li se tagħmel il-qligħ. Kien faċli? Le. Ittieħdu deċiżjonijiet li raw il-ħin fuq il-proġett tal-enerġija jitwal xi ftit u l-ħaddiema kellhom jifhmu prattiki ġodda. Iżda llum kulħadd sodisfatt b'kumpanija li saħansitra tinvesti barra minn xtutna. Hekk irridu narawh jagħmel bl-Air Malta wkoll. L-istess biċ-ċittadinanza b'investiment li, wara li qam plejtu sħiħ, illum jikkupjawha pajjiżi oħra, għalkemm hija biss l-iskema Maltija li għandha l-approvazzjoni tal-Kummissjoni Ewropea. Ma' dawn nistgħu nsemmu għexieren ta' eżempji oħra iżda, minflok, se nagħmlu riflessjoni fuq il-ġejjieni. Ir-riżultati miksuba sal-lum huma tajbin, iżda jagħmlu lill-poplu iktar għatxan għas-suċċess u jwasslu biex kulħadd irid igawdi iktar mill-ġid li jinħoloq u b'hekk iżidu l-pressjoni fuq dan il-pajjiż li qed jinbidel biex jibqa' jsir fost l-aqwa. Però dan ma jsirx billi nħallu kollox kif inhu. Se jkollna bżonn proġetti ġodda, iktar bidliet fil-mentalità, li nkunu iktar ambizzjużi, biex nattiraw lejn pajjiżna iktar talent. Dan mhux dejjem ikun faċli. Dan ma jfissirx li ma jkunx hemm min ma jaqbilx ma' xi deċiżjoni jew tnejn, iżda l-Prim Ministru għandu jibqa' jiddeċiedi biex, frott ta' dawk id-deċiżjonijiet, Malta tibqa' tissaħħaħ u ssir l-għira ta' pajjiżi oħra.